P9_TA(2022)0264

Implimentazzjoni tal-Faċilità għall-Irkupru u r-Reżiljenza

Riżoluzzjoni tal-Parlament Ewropew tat-23 ta' Ġunju 2022 dwar l-implimentazzjoni tal-Faċilità għall-Irkupru u r-Reżiljenza (2021/2251(INI))

(2023/C 32/06)

Il-Parlament Ewropew,

— wara li kkunsidra l-Artikolu 175 tat-Trattat dwar il-Funzjonament tal-Unjoni Ewropea (TFUE),

— wara li kkunsidra r-Regolament (UE) 2021/241 tal-Parlament Ewropew u tal-Kunsill tat-12 ta' Frar 2021 li jistabbilixxi l-Faċilità għall-Irkupru u r-Reżiljenza (1) (ir-Regolament dwar l-RRF),

— wara li kkunsidra r-Regolament (UE, Euratom) 2020/2092 tal-Parlament Ewropew u tal-Kunsill tas-16 ta' Diċembru 2020 dwar reġim ġenerali ta' kondizzjonalità għall-protezzjoni tal-baġit tal-Unjoni (2) (ir-Regolament dwar il-Kondizzjonalità tal-Istat tad-Dritt),

— wara li kkunsidra r-riżoluzzjoni tiegħu tal-20 ta' Mejju 2021 dwar id-dritt għall-informazzjoni tal-Parlament rigward il-valutazzjoni li għaddejja tal-pjanijiet nazzjonali għall-irkupru u r-reżiljenza (3),

— wara li kkunsidra r-riżoluzzjoni tiegħu tal-10 ta' Ġunju 2021 dwar il-fehmiet tal-Parlament dwar il-valutazzjoni li qed issir mill-Kummissjoni u mill-Kunsill tal-pjanijiet nazzjonali għall-irkupru u r-reżiljenza (4),

— wara li kkunsidra r-riżoluzzjonijiet tiegħu tas-7 ta' April 2022 dwar il-konklużjonijiet tal-laqgħa tal-Kunsill Ewropew tal-24 u l-25 ta' Marzu 2022, inklużi l-aħħar żviluppi tal-gwerra kontra l-Ukrajna u s-sanzjonijiet tal-UE kontra r-Russja u l-implimentazzjoni tagħhom (5), u tad-19 ta' Mejju 2022 dwar il-konsegwenzi soċjali u ekonomiċi tal-gwerra Russa fl-Ukrajna għall-UE – it-tisħiħ tal-kapaċità tal-UE li taġixxi (6),

— wara li kkunsidra r-riżoluzzjoni tiegħu tad-9 ta' Ġunju 2022 dwar l-istat tad-dritt u l-approvazzjoni potenzjali tal-Pjan Nazzjonali ta' Rkupru (RRF) tal-Polonja (7),

— wara li kkunsidra r-Regolament Delegat tal-Kummissjoni (UE) 2021/2106 tat-28 ta' Settembru 2021 li jissupplimenta r-Regolament (UE) 2021/241 tal-Parlament Ewropew u tal-Kunsill li jistabbilixxi l-Faċilità għall-Irkupru u r-Reżiljenza billi jistabbilixxi l-indikaturi komuni u l-elementi dettaljati tat-tabella ta' valutazzjoni tal-irkupru u r-reżiljenza (8),

— wara li kkunsidra r-Regolament Delegat tal-Kummissjoni (UE) 2021/2105 tat-28 ta' Settembru 2021 li jissupplimenta r-Regolament (UE) 2021/241 tal-Parlament Ewropew u tal-Kunsill li jistabbilixxi l-Faċilità għall-Irkupru u r-Reżiljenza bid-definizzjoni ta' metodoloġija għar-rapportar dwar in-nefqa soċjali (9),

— wara li kkunsidra l-Opinjoni tal-Kumitat Ekonomiku u Soċjali Ewropew tal-20 ta' Ottubru 2021 dwar l-Istrateġija Annwali għat-Tkabbir Sostenibbli tal-2021 (10),

— wara li kkunsidra l-komunikazzjoni tal-Kummissjoni tal-24 ta' Novembru 2021 bit-titolu “Stħarriġ Annwali dwar it-Tkabbir Sostenibbli 2022” (COM(2021)0740),

— wara li kkunsidra l-komunikazzjoni tal-Kummissjoni tal-24 ta' Novembru 2021 bit-titolu “L-Abbozzi tal-Pjanijiet Baġitarji tal-2022: Valutazzjoni Kumplessiva” (COM(2021)0900),

— wara li kkunsidra d-dokument ta' ħidma tal-persunal tal-Kummissjoni tal-24 ta' Novembru 2021 bit-titolu “Analysis of the euro area economy” (Analiżi tal-ekonomija taż-żona tal-euro) li jakkumpanja d-dokument “Rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro” (SWD(2021)0362),

— wara li kkunsidra l-Opinjoni tal-Kumitat Ewropew tar-Reġjuni tal-1 ta' Diċembru 2021 dwar l-implimentazzjoni tal-Faċilità għall-Irkupru u r-Reżiljenza (11),

— wara li kkunsidra l-ewwel rapport annwali tal-Kummissjoni dwar l-implimentazzjoni tal-Faċilità Għall-Irkupru u r-Reżiljenza (COM(2022)0075) ippubblikat fl-1 ta' Marzu 2022,

— wara li kkunsidra l-komunikazzjoni tal-Kummissjoni tat-8 ta' Marzu 2022 bit-titolu “REPowerEU: Azzjoni Ewropea Konġunta għal enerġija aktar affordabbli, sikura u sostenibbli” (COM(2022)0108),

— wara li kkunsidra l-analiżi konġunta tal-Kumitat Ewropew tar-Reġjuni u tal-Kunsill tal-Muniċipalitajiet u r-Reġjuni Ewropej (CEMR) dwar l-involviment tal-muniċipalitajiet, il-bliet u r-reġjuni fit-tħejjija tal-Pjanijiet Nazzjonali għall-Irkupru u r-Reżiljenza, u r-riżultati tal-konsultazzjoni mmirata tagħhom tas-27 ta' April 2022 bit-titolu “Implementation of the Recovery and Resilience Facility: the perspective of local and regional authorities” (L-Implimentazzjoni tal-Faċilità għall-Irkupru u r-Reżiljenza: il-perspettiva tal-awtoritajiet lokali u reġjonali),

— wara li kkunsidra r-riżoluzzjonijiet tiegħu tal-10 ta' Marzu 2022 dwar l-istat tad-dritt u l-konsegwenzi tad-deċiżjoni tal-Qorti tal-Ġustizzja tal-Unjoni Ewropea (12), u tal-5 ta' Mejju 2022 dwar is-seduti ta' smigħ li għaddejjin bħalissa skont l-Artikolu 7(1) tat-Trattat dwar l-Unjoni Ewropea (TUE) rigward il-Polonja u l-Ungerija (13),

— wara li kkunsidra t-tabella ta' valutazzjoni tal-irkupru u r-reżiljenza u l-analiżijiet tematiċi tagħha kif ukoll il-preżentazzjonijiet lill-Parlament (14),

— wara li kkunsidra l-Avviż tal-Kummissjoni tat-12 ta' Frar 2021 bit-titolu “Gwida teknika dwar l-applikazzjoni ta' ‘ma tagħmilx ħsara sinifikanti’ skont ir-Regolament dwar l-Irkupru u r-Reżiljenża” (C(2021)1054),

— wara li kkunsidra l-analiżi u l-briefings tas-servizzi ta' riċerka tiegħu dwar l-RRF (15),

— wara li kkunsidra l-Artikolu 54 tar-Regoli ta' Proċedura tiegħu, kif ukoll l-Artikolu 1(1)(e) u l-Anness 3 tad-deċiżjoni tal-Konferenza tal-Presidenti tat-12 ta' Diċembru 2002 dwar il-proċedura ta' awtorizzazzjoni għat-tħejjija ta' rapporti fuq inizjattiva proprja,

— wara li kkunsidra l-opinjonijiet tal-Kumitat għall-Impjiegi u l-Affarijiet Soċjali, tal-Kumitat għall-Kontroll tal-Baġit u tal-Kumitat għall-Kultura u l-Edukazzjoni,

— wara li kkunsidra l-ittri tal-Kumitat għall-Ambjent, is-Saħħa Pubblika u s-Sikurezza tal-Ikel, tal-Kumitat għall-Kummerċ Internazzjonali u tal-Kumitat għall-Affarijiet Kostituzzjonali,

— wara li kkunsidra r-rapport tal-Kumitat għall-Baġits u tal-Kumitat għall-Affarijiet Ekonomiċi u Monetarji (A9-0171/2022),

A. billi l-Faċilità għall-Irkupru u r-Reżiljenza (RRF) hija l-element ewlieni tal-pakkett ta' stimolu ta' Next Generation EU (NGEU);

B. billi EUR 672,5 biljun f'għotjiet u self se jkunu disponibbli biex jiffinanzjaw miżuri nazzjonali mfassla biex itaffu l-konsegwenzi ekonomiċi u soċjali tal-pandemija tal-COVID-19 (minn hawn 'il quddiem “il-pandemija”); billi l-Parlament inizjalment kien favur sehem akbar ta' għotjiet fl-RRF;

C. billi l-finanzjament tal-RRF jappoġġa oqsma ewlenin ta' politika bħat-tranżizzjoni ekoloġika, it-trasformazzjoni diġitali, il-koeżjoni ekonomika, soċjali u territorjali, ir-reżiljenza istituzzjonali u t-tħejjija għall-kriżijiet, kif ukoll it-tfal u ż-żgħażagħ, inklużi l-edukazzjoni u l-ħiliet;

D. billi l-invażjoni tal-Ukrajna mir-Russja fl-24 ta' Frar 2022 wasslet lill-UE biex timponi sanzjonijiet ekonomiċi mingħajr preċedent; billi l-kunflitt iġġenerat mir-Russja wassal biex għadd kbir ta' ċittadini Ukreni jitilqu mill-Ukrajna u jivvjaġġaw lejn l-UE u jmorru jgħixu fiha; billi l-invażjoni militari se tiġġenera konsegwenzi ekonomiċi u soċjali fil-kontinent Ewropew kollu, b'mod partikolari fil-pajjiżi tal-Ewropa tal-Lvant, inkluż fir-rigward tal-ħtieġa urġenti li titnaqqas id-dipendenza enerġetika fuq il-fjuwils fossili importati;

E. billi l-UE qed issofri diffikultajiet fl-aċċess għal ċerta materja prima kritika b'konsegwenzi possibbli għall-implimentazzjoni tal-RRF;

F. billi l-pandemija kellha effett devastanti fuq is-sitwazzjoni ekonomika u soċjali tan-nies u n-negozji fl-Ewropa; billi l-ekonomija tal-UE rat tnaqqis sinifikanti matul il-pandemija; billi n-negozji tal-UE, u b'mod partikolari l-intrapriżi żgħar u ta' daqs medju (SMEs), ġew affettwati mill-pandemija b'konsegwenzi negattivi għat-tkabbir u l-kompetittività tal-UE kif ukoll għall-produttività u l-kapaċità tagħhom li joħolqu l-impjiegi; billi s-suq uniku tal-UE huwa l-ixprun ewlieni għat-tkabbir fl-UE u għandu jissaħħaħ u jiġi protett mill-effetti negattivi tal-pandemija, filwaqt li fl-istess ħin għandhom jiġu promossi l-investimenti fir-riċerka u l-innovazzjoni; billi xi pajjiżi għal darb'oħra raw żieda aktar mill-medja fil-qgħad matul il-pandemija; billi n-nisa, iż-żgħażagħ, il-persuni akbar fl-età, il-persuni b'diżabilità u l-familji kbar huma f'riskju akbar minħabba dan l-iżvilupp; billi s-settur tas-saħħa tal-UE ġġebbed sal-limiti tiegħu matul il-pandemija u r-reżiljenza tiegħu ġiet ittestjata u affettwata serjament; billi r-rata tal-qgħad fost iż-żgħażagħ għadha ogħla mir-rata ġenerali tal-qgħad; billi ż-żgħażagħ għandhom riskju ogħla ta' faqar u ta' esklużjoni soċjali, kif ukoll riskju konsiderevoli għall-aċċess tagħhom għal impjiegi ta' kwalità;

G. billi l-iżvilupp kostanti tal-ħiliet diġitali, kif ukoll l-iżvilupp ta' ħiliet b'potenzjal ekonomiku bħal ħiliet ekoloġiċi jew intraprenditorjali, huma essenzjali għal suq tax-xogħol Ewropew kompetittiv, b'saħħtu, inklużiv u orjentat lejn il-futur u għandhom joħolqu aċċess u opportunitajiet għal kull ċittadin Ewropew għal impjiegi ta' kwalità; billi l-istess japplika għall-edukazzjoni vokazzjonali, il-ħiliet fil-kummerċ u l-ħiliet għall-ħajja; billi l-UE jeħtieġ li tegħleb kwalunkwe spariġġ fil-ħiliet sabiex tagħmel użu effettiv mill-kapital uman tagħha; billi l-aċċess għal infrastruttura diġitali xierqa u għat-taħriġ dwar il-ħiliet diġitali għandu jkun disponibbli għal kulħadd sabiex jiġi evitat li jitwessa' d-distakk fost in-nies fir-rigward tal-litteriżmu diġitali u jiġu żgurati opportunitajiet indaqs għal kulħadd fis-sistema tal-edukazzjoni u fis-suq tax-xogħol;

H. billi, biex ikunu eliġibbli għall-finanzjament, l-NRRPs iridu jinkludu riformi u investimenti li jaqgħu fi ħdan il-kamp ta' applikazzjoni tas-sitt pilastri tar-Regolament dwar l-RRF, u li jirrispettaw l-objettivi ġenerali u speċifiċi, il-prinċipji orizzontali u l-ħdax-il kriterju ta' valutazzjoni stabbiliti fir-Regolament dwar l-RRF;

I. billi d-djalogu u t-trasparenza bejn l-istituzzjonijiet tal-UE u l-Istati Membri huma kruċjali għall-implimentazzjoni ottimali tal-RRF;

J. billi l-Kummissjoni, li hija responsabbli għall-monitoraġġ tal-implimentazzjoni tal-RRF, trid tinforma regolarment lill-Parlament dwar l-istatus tal-valutazzjoni tal-NRRPs, u kif il-miri u l-istadji importanti ġew implimentati mill-Istati Membri, inkluż il-kontribut tagħhom għall-progress biex jintlaħqu l-miri ekoloġiċi u diġitali; billi l-Kummissjoni hija meħtieġa tqis il-fehmiet tal-Parlament;

K. billi l-Istati Membri jridu jistabbilixxu u jżommu sistemi ta' kontroll b'saħħithom u jwettqu l-verifiki meħtieġa biex jiżguraw il-protezzjoni tal-interessi finanzjarji tal-Unjoni matul iċ-ċiklu tal-ħajja kollu tal-RRF;

L. billi r-rapporti annwali tal-Kummissjoni dwar l-istat tad-dritt iservu biex jidentifikaw l-isfidi tal-istat tad-dritt u jgħinu lill-Istati Membri jsibu soluzzjonijiet bl-appoġġ tal-Kummissjoni u tal-Istati Membri l-oħra;

M. billi r-Regolament jipprovdi l-possibbiltà għal Stat Membru li jagħmel talba motivata biex jiġi emendat l-NRRP tiegħu fil-perjodu ta' implimentazzjoni, jekk iċ-ċirkostanzi oġġettivi jiġġustifikaw tali azzjoni;

N. billi l-kontroll demokratiku u l-iskrutinju parlamentari fuq l-implimentazzjoni tal-RRF huma possibbli biss bl-involviment sħiħ tal-Parlament u bil-kunsiderazzjoni tar-rakkomandazzjonijiet kollha tiegħu fl-istadji kollha, u billi l-Parlament se jkompli jiskrutinizza l-implimentazzjoni tal-RRF;

O. billi sal-31 ta' Lulju 2022, il-Kummissjoni se tippreżenta rapport ta' rieżami dwar l-implimentazzjoni tal-RRF lill-Parlament u lill-Kunsill;

Mitigazzjoni tal-impatt soċjali u ekonomiku tal-kriżi

1. Jenfasizza li l-RRF hija strument bla preċedent ta' solidarjetà u pedament tal-istrument NGEU, li jispiċċa fl-2026, bħala l-għodda prinċipali fir-rispons tal-UE għall-pandemija għat-tħejjija tal-ekonomiji tal-UE biex jaffaċċjaw sfidi ġodda;

2. Ifakkar li r-rispons tal-UE għall-pandemija kien determinat, koordinat, komprensiv, f'waqtu u bbażat fuq is-solidarjetà, u dan wassal għal użu estensiv tal-istrumenti eżistenti u l-użu ta' strumenti ta' finanzjament addizzjonali; ifakkar ukoll li l-Istati Membri ħadu miżuri fiskali mdaqqsa b'reazzjoni għall-pandemija u b'appoġġ għall-irkupru (5,2 % tal-prodott gross domestiku (PGD) fl-2021 u 2,8 % tal-PGD fl-2022);

3. Jenfasizza l-effett stabbilizzanti tal-RRF għall-Istati Membri fi żmien ta' inċertezza ekonomika kbira, it-trażżin tal-kriżi u l-mitigazzjoni tal-konsegwenzi ekonomiċi u soċjali negattivi tagħha u l-appoġġ lill-gvernijiet biex iżommu l-livelli ta' investiment filwaqt li jwieġbu għal pressjoni enormi fuq il-baġits nazzjonali;

4. Jissottolinja, barra minn hekk, ir-rwol strumentali tal-RRF fit-trawwim tal-koeżjoni ekonomika, soċjali u territorjali, fil-prevenzjoni tal-frammentazzjoni tas-suq intern u fl-approfondiment tad-diverġenzi makroekonomiċi;

5. Jilqa' l-fatt li anke jekk l-effetti ekonomiċi tal-RRF ma jistgħux jinħallu kompletament minn żviluppi oħra, jidher ġust li jiġi konkluż li, s'issa, l-RRF kellha effetti pożittivi fuq il-PDG u li l-implimentazzjoni effettiva tagħha se tkun fundamentali għat-tkabbir ekonomiku tal-UE; jenfasizza r-rwol tal-RRF fil-protezzjoni tal-ispazju fiskali tal-Istati Membri mix-xokk ekonomiku sostanzjali tal-pandemija; jirrikonoxxi li filwaqt li l-impatt ewlieni fuq it-tkabbir tal-PDG huwa mistenni li jseħħ matul is-snin ta' wara, l-RRF diġà għenet tipproteġi l-ekonomiji u ċ-ċittadini tal-UE mill-aktar impatti akuti tal-pandemija u qed jikkontribwixxi b'mod pożittiv għall-irkupru u r-reżiljenza tal-UE, inklużi l-koeżjoni ekonomika u soċjali, l-impjiegi, il-produttività, il-kompetittività, ir-riċerka, l-iżvilupp u l-innovazzjoni, u suq intern li jiffunzjona tajjeb b'SMEs b'saħħithom; jisħaq li jeżistu diverġenzi sinifikanti fost l-Istati Membri fir-rigward tar-reżiljenza ekonomika, soċjali u istituzzjonali, li għandhom impatt fuq id-dinamika ta' rkupru irregolari; jirrimarka li l-RRF tikkatalizza t-tranżizzjonijiet ekoloġiċi u diġitali u għandha rwol ewlieni fit-tisħiħ tat-tranżizzjoni sostenibbli u l-benesseri tan-nies għal ekonomija reżiljenti, ġusta, inklużiva, kompetittiva u valida għall-futur fir-rigward tal-implimentazzjoni ta' riformi u investimenti ambizzjużi;

6. Josserva l-impatt imdaqqas tal-istrument NGEU kif stmat mill-Kummissjoni, il-BĊE u l-FMI, b'mod partikolari b'żieda fit-tkabbir tal-PDG sa 1,5 punt perċentwali ogħla milli mingħajr l-investiment tal-NGEU, meta implimentat b'mod effettiv;

7. Jinnota, barra minn hekk, li l-Kummissjoni tipprevedi li l-għotjiet tal-RRF se jiffinanzjaw 24 % tal-miżuri totali ta' appoġġ għall-irkupru fl-2022; jenfasizza l-effetti kollaterali makroekonomiċi pożittivi u l-potenzjal ta' riformi u investiment immirati sew; jirrimarka li l-għotjiet tal-RRF se jkomplu jipprovdu appoġġ fiskali sostanzjali lill-Istati Membri u għalhekk jistgħu jippermettulhom iwettqu riformi strutturali u investimenti b'effetti dejjiema fuq l-irkupru u r-reżiljenza tal-ekonomiji u s-soċjetajiet tagħhom; jistieden lill-Istati Membri jagħmlu l-aħjar użu minn din l-opportunità;

8. Jirrimarka li implimentazzjoni b'suċċess u trasparenti tal-RRF tikkontribwixxi biex l-ekonomiji u s-soċjetajiet tal-UE jsiru aktar sostenibbli, inklużivi u reżiljenti, aktar kompetittivi fuq terminu twil, aktar awtonomi strateġikament u mħejjija aħjar għall-isfidi attwali u dawk futuri; jisħaq li implimentazzjoni b'suċċess tal-NRRPs se trawwem il-konverġenza ekonomika u soċjali u l-koeżjoni territorjali, u tnaqqas l-inugwaljanzi soċjali;

9. Jemmen li sabiex l-RRF tilħaq l-objettivi ġenerali tagħha u tappoġġa lill-UE biex tirpilja mill-kriżi, u timmassimizza l-impatt fit-tul fuq l-ekonomija u s-soċjetà tal-UE, huwa imperattiv li l-Istati Membri jimplimentaw bir-reqqa u f'waqtu r-riformi u l-investimenti miftiehma; ifakkar li l-RRF hija mekkaniżmu bbażat fuq il-prestazzjoni, fejn il-finanzjament jiġi żborżat ladarba jitwettqu l-istadji importanti u l-miri relatati mal-miżuri; ifakkar li l-parteċipazzjoni tal-awtoritajiet lokali, reġjonali u nazzjonali u ta' dawk responsabbli għall-iżvilupp ta' dawk il-politiki hija kruċjali għas-suċċess tal-RRF, kif iddikjarat fl-Artikolu 28 tar-Regolament dwar l-RRF;

10. Iwissi li l-RRF se ttaffi biss l-impatt soċjali u ekonomiku tal-kriżi jekk il-fondi jiġu assorbiti u jintefqu b'mod effettiv, sabiex jilħqu l-ekonomija reali u lin-nies; jistieden lill-Istati Membri jieħdu d-deċiżjonijiet xierqa rigward l-istrutturi amministrattivi u r-riżorsi umani ddedikati biex jiżguraw in-nefqa f'waqtha tal-fondi tal-RRF;

11. Jissottolinja li l-pandemija enfasizzat il-ħtieġa li tiżdied l-awtonomija strateġika tal-Unjoni fil-ktajjen tal-provvista ewlenin u fl-infrastrutturi u s-servizzi kritiċi; jinnota li l-investimenti tal-RRF fit-tranżizzjoni ekoloġika u t-trasformazzjoni diġitali għandhom jikkontribwixxu biex tiżdied l-awtonomija strateġika u l-indipendenza tal-UE, b'mod partikolari biex titnaqqas id-dipendenza tagħha fuq il-fjuwils fossili importati; jinnota li skont il-Kummissjoni, l-RRF mistennija tagħti spinta kbira lill-implimentazzjoni tal-istrateġija industrijali tal-UE u b'hekk jiġu żviluppati aktar l-industriji tal-UE;

12. Jenfasizza li l-pakketti ta' riformi u investimenti, b'mod partikolari dawk li jsaħħu t-tkabbir fl-ambitu tal-RRF, għandhom jiġġeneraw ukoll valur miżjud tal-UE; jinnota li skont il-Kummissjoni, l-effetti tal-PDG madwar l-UE huma madwar terz akbar meta jitqiesu b'mod espliċitu l-effetti kollaterali mill-miżuri tal-pajjiżi individwali; jenfasizza li l-pakketti ta' riformi u investimenti fl-ambitu tal-RRF għandhom jikkontribwixxu wkoll għall-implimentazzjoni tal-Pilastru Ewropew tad-Drittijiet Soċjali u l-prijoritajiet tal-Patt Ekoloġiku Ewropew u l-aġenda diġitali, u għall-promozzjoni u l-integrazzjoni tal-ugwaljanza bejn il-ġeneri u l-opportunitajiet indaqs għal kulħadd;

13. Jistieden lill-Kummissjoni tivvaluta jekk kienx hemm duplikazzjoni bla bżonn ta' investimenti fl-NRRPs ta' Stati Membri ġirien u biex tassisti lill-Istati Membri jevitaw sovrapożizzjoni bla bżonn;

14. Jiddeplora l-fatt li n-nisa ( 16 ) , it-tfal ( 17 ) , iż-żgħażagħ, l-anzjani u l-gruppi vulnerabbli kienu dawk l-iktar milquta mill-kriżi tal-COVID-19; ifakkar fil-ħtieġa li tiġi żgurata l-inklużività sabiex l-UE ma tħalli lil ħadd jibqa' lura, u li hija tindirizza l-impatti soċjoekonomiċi speċifiċi għall-ġeneru fit-triq tagħha lejn l-irkupru, u li għadd ta' konsegwenzi speċifiċi għall-ġeneru tal-kriżi ma jiġux indirizzati mill-NRRPs; jilqa' t-titjib tal-aċċessibbiltà u l-kwalità tal-faċilitajiet tal-kura, iżda jiddeplora l-fatt li dawn għadhom limitati wisq;

15. Itenni l-importanza tas-sitt pilastri sabiex jipprovdu lill-Istati Membri bi struttura biex jipproponu u jimplimentaw riformi u investimenti li jindirizzaw it-tranżizzjonijiet ekoloġiċi u diġitali, l-ekonomija, il-produttività u l-kompetittività, il-koeżjoni soċjali u territorjali, ir-reżiljenza tas-saħħa u istituzzjonali, u miżuri għat-tfal u ż-żgħażagħ; jenfasizza li l-Istati Membri kollha huma meħtieġa mir-Regolament dwar l-RRF li jinkludu fil-pjanijiet nazzjonali għall-irkupru u r-reżiljenza tagħhom miżuri li jindirizzaw il-pilastri kollha; jiddeplora l-fatt li mhux l-Istati Membri kollha għażlu li jirrispettaw l-istruttura tal-pilastri tar-Regolament li kienet se tippermetti monitoraġġ aktar faċli;

Aspetti ta' finanzjament tal-RRF

16. Jinnota li fis-26 NRRP li ġew ippreżentati s'issa, l-Istati Membri talbu total ta' EUR 331,7 biljun f'għotjiet mit-EUR 338 biljun disponibbli; jinnota, barra minn hekk, li mhux l-Istati Membri kollha, fl-NRRPs attwali tagħhom, talbu l-ammont sħiħ tal-għotjiet disponibbli għalihom kif imsemmi fl-Artikolu 11 tar-Regolament dwar l-RRF;

17. Huwa mħasseb, madankollu, li seba' Stati Membri biss talbu self li jammonta għal total ta' EUR 166 biljun mit-EUR 385,8 biljun disponibbli għal self, li jħalli ammont konsiderevoli disponibbli f'każ li l-Istati Membri jkunu jeħtieġu self fi stadju ulterjuri; huwa mħasseb ħafna li l-interess limitat fil-komponent tas-self jista' jwassal għal opportunitajiet mitlufa u jipprevjeni lill-RRF milli tilħaq il-potenzjal sħiħ tagħha; jissottolinja li jekk l-Istati Membri li l-NRRPs tagħhom diġà ġew approvati ikunu jixtiequ jitolbu self, se jkun hemm bżonn li l-NRRP rispettiv jiġi emendat, fejn rilevanti bis-sett addizzjonali ta' riformi u investimenti, stadji importanti u miri, mingħajr ma jitreġġgħu lura l-miżuri diġà implimentati; iħeġġeġ lill-Istati Membri jużaw il-potenzjal sħiħ tal-RRF, inkluż is-self, biex jiġġieldu l-effetti tal-pandemija u l-isfidi futuri;

18. Jagħti lill-Kummissjoni l-kompitu li tanalizza r-raġunijiet għaliex l-Istati Membri ma talbux self sal-ammont sħiħ tal-allokazzjoni tagħhom, li jista' jipprevjeni lill-RRF milli tilħaq il-potenzjal sħiħ tagħha; ifakkar li Stat Membru jista' jitlob appoġġ fil-forma ta' self fil-ħin tal-preżentazzjoni ta' pjan għall-irkupru u r-reżiljenza jew f'mument differenti sal-31 ta' Awwissu 2023, f'konformità mar-Regolament dwar l-RRF fis-seħħ;

19. Ifakkar li, skont l-Artikolu 21 tar-Regolament dwar l-RRF, ċirkostanzi oġġettivi jippermettu lil Stat Membru jagħmel talba motivata lill-Kummissjoni biex jagħmel proposta biex jemenda jew jissostitwixxi l-pjan approvat; ifakkar li jekk il-Kummissjoni tqis li r-raġunijiet imressqa mill-Istat Membru jiġġustifikaw emenda tal-NRRP, hija għandha tivvaluta l-NRRP emendat f'konformità mal-Artikolu 19 u tressaq proposta għal deċiżjoni ta' implimentazzjoni tal-Kunsill f'konformità mal-Artikolu 20 tar-Regolament; ifakkar li tali talba għal emenda tinvolvi proċedura ta' valutazzjoni u approvazzjoni identika għall-ewwel proċedura ta' valutazzjoni u approvazzjoni tal-pjanijiet, jistieden lill-Istati Membri jqisu bir-reqqa r-riskju li jdewmu l-implimentazzjoni tal-NRRPs ġenerali; jinnota li s'issa l-ebda Stat Membru ma talab biex jemenda jew jissostitwixxi l-pjan approvat; iħeġġeġ lill-Istati Membri jagħmlu użu mill-Artikolu 21 fir-Regolament dwar l-RRF, jinnota li ż-żieda potenzjali fil-kostijiet tal-NRRPs minħabba l-inflazzjoni sinifikanti tista' tirriżulta f'talbiet tal-Istati Membri biex jaġġornaw l-NRRPs;

20. Jinnota li l-iżvilupp tal-PDG tal-Istati Membri bħalissa huwa previst li jvarja mit-tbassir tal-Kummissjoni għall-ħarifa 2020, u dan iwassal għal bidliet mistennija fl-ammonti tal-għotjiet disponibbli għall-Istati Membri għat-tieni perjodu ta' finanzjament ta' 30 % tal-RRF; jirrimarka li bidliet sinifikanti fil-porzjon tal-għotja allokat jistgħu jirrikjedu emendi għall-RRPs;

21. Jenfasizza li l-appoġġ mill-RRF għandu jirrispetta l-prinċipju tal-addizzjonalità kif imsemmi fl-Artikolu 9 tar-Regolament dwar l-RRF; jistenna bil-ħerqa data iktar granulari u diżaggregata li tippermetti fehim aħjar tal-impatti tal-addizzjonalità tal-RRF; iħeġġeġ lill-Istati Membri jipprovdu informazzjoni trasparenti u f'waqtha lill-Kummissjoni sabiex jiġi żgurat rappurtar effettiv tal-impatt tal-RRF; itenni l-importanza tat-Tabella ta' Valutazzjoni tal-Irkupru u r-Reżiljenza biex tingħata informazzjoni bażika liċ-ċittadini dwar il-progress ġenerali fl-implimentazzjoni tal-RRPs; jistieden lill-Kummissjoni żżid il-livell ta' trasparenza u viżwalizzazzjoni tad-data fit-Tabella ta' Valutazzjoni, u għal rappurtar aktar dettaljat, li jiffoka fuq l-indikaturi tal-eżitu u tal-impatt aktar milli fuq il-produzzjoni, kif ukoll li jiżgura analiżi kwalitattiva tar-riformi u tal-investimenti proposti;

22. Jinnota li tnax-il arranġament operazzjonali biss ġew iffirmati bejn il-Kummissjoni u l-Istati Membri sa nofs Ġunju 2022; jistieden lill-Kummissjoni u lill-Istati Membri jiffirmaw arranġamenti operazzjonali malajr kemm jista' jkun u jitlob li l-Kummissjoni tikkomunika dawk l-arranġamenti lill-Parlament; barra minn hekk, iħeġġeġ lill-Istati Membri kollha jippubblikaw l-arranġamenti operazzjonali, il-ftehimiet ta' finanzjament u ta' self tagħhom f'waqtu, sabiex tiġi żgurata trasparenza aħjar u tissaħħaħ ir-responsabbiltà;

23. Josserva li 21 Stat Membru rċevew prefinanzjament sa massimu ta' 13 % tal-allokazzjoni totali tagħhom, li Stat Membru wieħed ma talabx prefinanzjament u li sebgħa s'issa talbu l-ewwel pagamenti mill-RRF, filwaqt li Stat Membru wieħed talab it-tieni pagament;

24. Itenni li d-dewmien fl-implimentazzjoni tal-Faċilità u l-NRRPs ma għandhomx inaqqsu r-ritmu tal-proċess ta' rkupru wara l-pandemija jew inaqqsu l-livell ta' reżiljenza tal-Unjoni;

25. Ifakkar li r-Regolament dwar l-RRF jipprevedi l-possibbiltà li fl-NRRPs jiġu inklużi l-miżuri mibdija mill-1 ta' Frar 2020 'il quddiem u li xi Stati Membri għamlu użu minn din il-possibbiltà;

26. Jilqa' d-djalogu bikri bejn il-Kummissjoni u l-Istati Membri fit-tħejjija tat-talbiet għall-pagament u d-disponibbiltà tal-Kummissjoni fil-valutazzjoni tat-talbiet għall-pagament; iħeġġiġha tkompli tevalwa bir-reqqa jekk l-istadji importanti u l-miri humiex konformi u f'waqthom, filwaqt li tikkonsulta esperti rilevanti fejn meħtieġ; iħeġġeġ lill-Kummissjoni tiżgura l-implimentazzjoni rapida tal-pagamenti u tissorvelja mill-qrib l-implimentazzjoni tar-riformi u l-investimenti;

27. Ifakkar fil-ħtieġa tal-proċediment malajr tal-introduzzjoni ta' pakkett ta' riżorsi proprji ġodda biex ikun kopert il-ħlas lura b'mod sħiħ tal-istrument NGEU u b'mod partikolari tal-RRF, sa mhux aktar tard mill-2058, skont il-pjan direzzjonali stabbilit fil-Ftehim Interistituzzjonali konkluż f'Diċembru 2020 mill-Parlament, mill-Kunsill u mill-Kummissjoni; jieħu nota tal-ħruġ ta' “Bonds Ekoloġiċi Ewropej” biex jiffinanzjaw is-sehem tan-nefqa rilevanti għall-klima fl-RRF; jinnota li l-ewwel offerti ta' bonds ekoloġiċi mill-Kummissjoni kienu fil-biċċa l-kbira sottoskritti żżejjed;

Ir-rwol tal-RRF fil-mitigazzjoni tal-konsegwenzi tal-invażjoni Russa tal-Ukrajna

28. Jenfasizza l-ħtieġa li jissaħħaħ il-kontribut tal-istrumenti ta' finanzjament tal-UE, b'mod partikolari tal-RRF, biex jiġu indirizzati l-isfidi attwali inklużi dawk ikkawżati mill-aggressjoni u l-invażjoni militari Russa mhux provokata u mhux ġustifikata kontra l-Ukrajna;

29. Jinsab imħasseb li din l-aggressjoni kontra l-Ukrajna u s-sanzjonijiet ġustifikati li ħadet l-UE bħala rispons kontra r-Russja u l-Belarussja se jkollhom impatt serju fuq l-irkupru ekonomiku u soċjali u fuq l-istrateġija ta' reżiljenza tal-Unjoni; jinnota li l-impatt tagħhom fuq l-Istati Membri huwa eteroġenju; jinsab imħasseb dwar l-effetti mhux uniformi fuq l-ekonomija tal-UE, il-konsegwenzi ekonomiċi u soċjali li jġibu magħhom u saħansitra ż-żieda fl-inugwaljanza soċjali, b'mod partikolari minħabba ż-żieda fil-prezzijiet tal-enerġija u tal-ikel; jenfasizza li l-inflazzjoni tista' wkoll potenzjalment twassal għal bidla negattiva fl-eżitu mistenni tal-RRF u l-kostijiet stmati tal-NRRPs tal-Istati Membri; jistenna t-tkomplija tad-determinazzjoni, l-unità u l-ħeffa tar-rispons tal-UE għal din il-kriżi l-ġdida;

30. Jisħaq, għal darb'oħra, fuq it-talba tiegħu għal aktar sanzjonijiet inkluż embargo sħiħ u immedjat fuq diversi importazzjonijiet tal-enerġija Russi u l-abbandun tal-infrastruttura relatata f'konformità mar-riżoluzzjoni tiegħu tas-7 ta' April 2022, u għal pjan biex tkompli tiġi żgurata s-sigurtà tal-provvista tal-enerġija tal-UE, li inter alia se jirrikjedi rikalibrazzjoni tal-politika Ewropea dwar l-enerġija, filwaqt li jitqiesu l-gradi differenti ta' dipendenza enerġetika fuq l-importazzjonijiet Russi tal-fjuwils fossili fl-Istati Membri kollha;

31. Jinsab imħasseb li s-sitwazzjoni attwali fl-Ukrajna qed ikollha impatt qawwi fuq il-prezzijiet tal-enerġija u jenfasizza l-ħtieġa li jissaħħu l-indipendenza u s-sigurtà tal-enerġija, li jiġu diversifikati s-sorsi tal-enerġija, inkluż permezz tas-sorsi tal-enerġija tal-UE, u li titħaffef it-tranżizzjoni tal-enerġija; jisħaq fuq ir-rwol tal-RRF fit-tnedija tar-RePowerEU u jissottolinja li s-self disponibbli fl-ambitu tal-RRF jista' jintuża fil-biċċa l-kbira biex jissupplimenta l-inizjattiva tar-RePowerEU u biex javvanza l-investimenti fit-tranżizzjoni tal-enerġija, inkluż l-iżvilupp ta' enerġija nadifa; jistenna li l-RRF, għalhekk, tikkontribwixxi b'mod sinifikanti għas-sovranità tal-enerġija tal-UE permezz tal-effiċjenza enerġetika, id-diversifikazzjoni u l-investimenti fit-tranżizzjoni ekoloġika ġusta;

32. Jilqa', f'dan ir-rigward, id-diversi miżuri fl-NRRPs immirati lejn it-tisħiħ tat-tranżizzjoni tal-enerġija u s-sigurtà tal-enerġija u miżuri li jsaħħu l-awtonomija strateġika, it-tnaqqis tad-dipendenza tal-Istati Membri fuq l-enerġija tal-fjuwils fossili importata, u l-aċċellerazzjoni tad-diversifikazzjoni tas-sorsi tal-enerġija, l-effiċjenza enerġetika u l-iżvilupp ta' enerġiji nodfa; jenfasizza li l-proġetti transfruntiera, it-titjib tal-interkonnessjoni tan-networks tal-enerġija Ewropej u s-sinkronizzazzjoni sħiħa tal-grilji tal-enerġija madwar l-UE għandhom jiġu promossi biex issaħħu s-sinerġiji u l-kooperazzjoni bejn il-pajjiżi tal-UE u jirriflettu tħassib komuni u prijoritajiet kondiviżi;

33. Jieħu nota tal-proposta tal-Kummissjoni li temenda r-Regolament dwar l-RRF fil-kuntest tal-inizjattiva REPowerEU u jesprimi l-impenn tiegħu li jadotta l-pożizzjoni tiegħu dwar il-proposta mingħajr dewmien; iħeġġeġ lill-Istati Membri, f'każ li ma jkollhomx l-intenzjoni li jużaw l-ammont sħiħ tal-allokazzjoni massima tagħhom ta' self tal-RRF, biex jinfurmaw uffiċjalment lill-Kummissjoni; jilqa', f'dan il-kuntest, il-proposta biex tinċentiva l-aħjar użu tas-self disponibbli fl-ambitu tal-RRF, inkluż billi tipproponi riallokazzjoni tas-self lil Stati Membri oħra li qed jiffaċċjaw sfidi addizzjonali bħala konsegwenza tal-invażjoni Russa tal-Ukrajna u billi tippermetti lill-Istati Membri jitolbu self ogħla minn 6,8 % tal-introjtu nazzjonali gross (ING) tagħhom, bil-ħsieb partikolari li jiġu mmitigati l-konsegwenzi ekonomiċi, soċjali u enerġetiċi tal-invażjoni tal-Ukrajna mir-Russja għall-UE, u l-effetti sekondarji tal-miżuri restrittivi tal-UE kontra r-Russja u l-Belarussja;

34. Jirrikonoxxi l-ħtieġa ta' miżuri li jgħinu lir-rifuġjati mill-Ukrajna, b'mod partikolari bl-akkomodazzjoni, il-kura soċjali u tat-tfal, l-edukazzjoni, il-kura tas-saħħa u l-akkomodazzjoni, li jgħinu biex tittaffa s-sitwazzjoni soċjoekonomika tagħhom; jisħaq, għalhekk, li għandu jiġi żgurat livell ogħla ta' investiment f'dan ir-rigward;

Pjanijiet nazzjonali għall-irkupru u r-reżiljenza (NRRPs)

35. Jilqa' l-fatt li 24 NRRP ġew approvati u josserva li sa nofs Ġunju 2022, Stat Membru wieħed kien għadu ma ressaqx l-NRRP tiegħu; jinnota wkoll li NRRP wieħed jonqsu valutazzjoni mill-Kummissjoni; iħeġġeġ lill-pajjiż b'valutazzjoni pendenti ta’ NRRP jibda diskussjonijiet kostruttivi mal-Kummissjoni sabiex il-pjan ikun lest għall-approvazzjoni mingħajr aktar dewmien; jistieden lill-Kummissjoni tapplika b'mod diliġenti r-Regolament dwar l-RRF biex tiżgura l-konformità mal-11-il kriterju ta' valutazzjoni kif stabbilit fir-Regolament, meta tivvaluta l-pjanijiet li fadal;

36. Jinnota l-fatt li l-valutazzjonijiet tal-Kummissjoni kkonkludew li l-NRRPs approvati kollha jindirizzaw is-sitt pilastri kollha tal-RRF u jissodisfaw b'mod sodisfaċenti l-kriterji ta' valutazzjoni kollha kif stabbiliti fir-Regolament dwar l-RRF u jirrappreżentaw pakkett ibbilanċjat ta' riformi u investimenti; iqis li l-Istati Membri setgħu jallinjaw aħjar l-NRRPs tagħhom mas-sitt pilastri tal-RRF u r-rekwiżiti tar-Regolament dwar l-RRF;

37. Ifakkar lill-Kummissjoni li l-konformità mal-istat tad-dritt u mal-Artikolu 2 tat-TFUE huma prerekwiżiti biex ikun hemm aċċess għall-fond u li l-mekkaniżmu ta' kondizzjonalità tal-istat tad-dritt ikun applikabbli bis-sħiħ għall-RRF; jistieden lill-Kummissjoni u lill-Kunsill iżommu lura milli japprovaw l-abbozz tal-NRRP tal-Ungerija sakemm jippersisti t-tħassib dwar l-osservanza tal-istat tad-dritt, dwar l-indipendenza tal-ġudikatura u dwar il-prevenzjoni u l-identifikazzjoni ta' frodi, kunflitti ta' interess u korruzzjoni, u l-ġlieda kontrihom, jinsisti li l-istadji importanti u l-miri relatati mal-protezzjoni tal-interessi finanzjarji tal-Unjoni, l-istabbiliment ta' sistema ta' kontroll adegwata, l-indipendenza tal-ġudikatura u l-prevenzjoni u l-identifikazzjoni tal-frodi u l-ġlieda kontra l-frodi, il-kunflitti ta' interess u l-korruzzjoni huma prekondizzjonijiet u jridu jiġu ssodisfati qabel il-preżentazzjoni tal-ewwel talba għal pagament u jfakkar li ebda pagament fl-ambitu tal-RRF ma jista' jsir qabel ma jiġu ssodisfati; ifakkar lill-Istati Membri li n-nuqqas ta' konformità sħiħa mad-dispożizzjonijiet tar-Regolament dwar l-RRF u d-dewmien sussegwenti fl-approvazzjoni tal-NRRPs jaffettwa serjament il-kapaċità tal-awtoritajiet lokali u reġjonali biex jindirizzaw b'mod adegwat l-impatt tal-pandemija fuq il-komunitajiet, in-negozji u ċ-ċittadini tagħhom u jistgħu jwasslu biex is-sitwazzjoni ekonomika lokali u reġjonali tmur għall-agħar fuq perjodu fit-tul; jiddeplora l-fatt li, minħabba l-azzjonijiet tal-Gvern Pollakk u dak Ungeriż, il-finanzjament tal-RRF għadu ma laħaqx lill-poplu u lir-reġjuni tal-Polonja u l-Ungerija;

38. Ifakkar li l-ebda miżura ma għandha tiġi ffinanzjata fl-ambitu tal-RRF jekk tmur kontra l-valuri tal-UE minquxa fl-Artikolu 2 TUE; iħeġġeġ lill-Kummissjoni timmonitorja b'reqqa kbira r-riskji għall-interessi finanzjarji tal-UE fl-implimentazzjoni tal-RRF u kwalunkwe ksur jew ksur potenzjali tal-prinċipji tal-istat tad-dritt u tieħu azzjoni immedjata jekk l-interessi finanzjarji tal-UE jintlaqtu b'mod negattiv; jistieden lill-Kummissjoni, għalhekk, f'konformità mar-Regolament dwar il-Kondizzjonalità tal-Istat tad-Dritt, tkun partikolarment stretta mal-Istati Membri biex jikkonformaw mal-protezzjoni tal-interessi finanzjarji tal-Unjoni, kif minqux fl-Artikolu 22 ta' dak ir-Regolament;

39. Ifakkar, barra minn hekk, li l-osservanza tal-istat tad-dritt u l-ġestjoni finanzjarja tajba tal-fondi tal-UE għandhom jiġu evalwati kontinwament matul iċ-ċiklu tal-ħajja tal-RRF u li l-Kummissjoni trid iżżomm lura milli tiżborża l-finanzjament u, fejn applikabbli, tirkupra l-fondi, f'każ li dawn il-kundizzjonijiet ma jibqgħux jiġu ssodisfati;

40. Jinnota li l-valutazzjoni tal-Kummissjoni tiddikjara li l-NRRPs approvati kollha jistennew li jilħqu l-mira ekoloġika ta' mill-inqas 37 % stabbilita fir-Regolament dwar l-RRF u li n-nefqa globali fuq il-klima tal-NRRPs approvati kollha tilħaq kważi EUR 220 biljun; jirrimarka, madankollu, li l-analiżijiet esterni tal-infiq jidentifikaw ċifri aktar baxxi fir-rigward tal-infiq ekoloġiku; jenfasizza f'dan ir-rigward li l-istadji importanti u l-miri assoċjati mal-miżuri relatati mal-klima kellhom jiġu definiti b'tali mod li jiġi żgurat li l-miżuri implimentati jkunu ta' appoġġ għall-klima kif imħabbar; jissottolinja li l-NRRPs għandhom jikkontribwixxu għat-tranżizzjoni ekoloġika, inkluża l-bijodiversità; jinnota t-tħassib eżistenti dwar jekk il-miżuri rilevanti kollha jikkontribwixxux b'mod effettiv għall-kisba tal-objettivi;

41. Ifakkar li l-NRRPs jeħtieġ li jkunu konsistenti mal-Pjanijiet Nazzjonali għall-Enerġija u l-Klima (NECPs) u l-aġġornamenti tagħhom skont ir-Regolament (UE) 2018/1999 ( 18 ) ; jistieden lill-Kummissjoni tevalwa l-kontribut tal-investimenti allokati għat-tranżizzjoni ekoloġika fl-ambitu tal-NRRPs għall-kisba tal-miri l-ġodda tal-2030 dwar il-klima u l-enerġija stabbiliti fl-NECPs riveduti rispettivi;

42. Ifakkar li l-RRF għandha tikkontribwixxi għall-integrazzjoni tal-azzjoni dwar il-bijodiversità fil-politiki tal-Unjoni; jinnota li diversi NRRPs jikkontribwixxu għall-bijodiversità iżda jinsisti li l-Istati Membri setgħu użaw l-RRF aktar biex itejbu l-bijodiversità;

43. Iwissi kontra r-riskju ta' “greenwashing” fl-implimentazzjoni tal-NRRPs, b'mod partikolari fir-rigward ta' xi miżuri mmarkati bħala li jikkontribwixxu għal rekwiżiti ta' nfiq ekoloġiku, inklużi dawk dwar ir-rinnovazzjoni tal-bini effiċjenti fl-użu tal-enerġija;

44. Jinnota li l-NRRPs approvati kollha huma mistennija jilħqu l-mira diġitali ta' mill-inqas 20 % stabbilita fir-Regolament dwar l-RRF, filwaqt li xi Stati Membri saħansitra allokaw aktar minn nofs il-fondi tal-RRF tagħhom għal miżuri li jikkwalifikaw għall-mira diġitali, u li l-ispiża diġitali kumplessiva tal-NRRPs kollha approvati tilħaq kważi 29 % jew EUR 130 biljun; jilqa' l-enfasi qawwija fl-NRRPs fuq l-appoġġ lill-SMEs u d-diġitalizzazzjoni tas-servizzi pubbliċi, inkluż is-settur tas-saħħa, u l-ħiliet diġitali, id-diġitalizzazzjoni tan-negozju, il-konnettività, ir-riċerka u l-iżvilupp diġitali u t-teknoloġiji avvanzati; jinnota li żewġ terzi tal-Istati Membri inkludew awtovalutazzjoni tas-sigurtà għall-investimenti fil-kapaċitajiet diġitali u l-konnettività fl-NRRPs tagħhom;

45. Ifakkar lill-Kummissjoni u lill-Istati Membri li skont ir-Regolament dwar l-RRF, l-investimenti fit-teknoloġiji diġitali għandhom jirrispettaw il-prinċipji tal-interoperabbiltà, l-effiċjenza fl-enerġija u l-protezzjoni tad-data personali, jippermettu l-parteċipazzjoni tal-SMEs u n-negozji ġodda, u jippromwovu l-użu ta' soluzzjonijiet b'sors miftuħ; jenfasizza li s-sejħiet għall-akkwist diġitali jridu jitfasslu bir-reqqa, b'mod partikolari biex jiġi żgurat l-aċċess tal-SMEs għall-investiment pubbliku rilevanti;

46. Jinnota li diversi NRRPs fihom proposti ta' investiment għall-konnettività 5G; ifakkar li l-Istati Membri għandhom jiżguraw il-koerenza u l-komplementarjetà fl-użu tal-konnettività 5G, il-broadband mobbli u l-infrastruttura fiż-żoni kollha sabiex ħadd ma jitħalla jibqa' lura;

47. Jissottolinja l-importanza li l-NRRPs jiddedikaw kważi 50 % tan-nefqa totali jew EUR 203 biljun għal miżuri li jkunu ta' benefiċċju għall-funzjonament tajjeb tas-suq uniku, it-titjib tal-ambjent tan-negozju u l-promozzjoni ta' investimenti privati; itenni l-importanza tas-settur privat fl-implimentazzjoni b'suċċess tal-RRF; iħeġġeġ lill-Istati Membri jiffaċilitaw l-investimenti privati b'rabta mal-proġetti ffinanzjati mill-RRF billi jneħħu l-ostakli mhux meħtieġa kollha li jipprevjenu lill-SMEs milli jaċċessaw il-finanzjament rilevanti tal-RRF, u għal dan il-għan, jistieden lill-Kummissjoni tipprovdi analiżijiet dettaljati tal-aċċess tas-settur privat għall-finanzjament tal-RRF; jitlob lill-Istati Membri jimplimentaw l-NRRPs skont skeda trasparenti li tippermetti lis-settur privat jippjana l-attivitajiet u l-proġetti tagħhom skont il-miżuri rilevanti;

48. Jinnota li l-Kummissjoni tistma li l-infiq soċjali fl-NRRPs jammonta għal madwar 20 % tal-għotjiet u s-self mitluba; josserva li din in-nefqa tiffoka fuq inċentivi għall-impjiegi lil gruppi żvantaġġati speċifiċi, riformi ta' leġiżlazzjoni dwar il-protezzjoni tal-impjiegi u regolazzjoni tal-kuntratti ta' xogħol; ifakkar li l-konsegwenzi soċjali tal-pandemija kienu diversi u kienu ta' piż mhux ugwali u sproporzjonat għal gruppi bi dħul aktar baxx u vulnerabbli filwaqt li fl-istess ħin saħħew il-ħtieġa għal servizzi pubbliċi; jiddispjaċih li l-miżuri ta' investiment soċjali kienu pjuttost limitati għall-infrastruttura soċjali u li wħud biss mill-NRRPs fihom miżuri għall-iżvilupp ta' servizzi tal-kura xierqa u miżuri ta' appoġġ temporanji;

49. Jappoġġa l-għan tal-Kummissjoni li, permezz tal-RRF, tibni suq tax-xogħol iktar reżiljenti u inklużiv, filwaqt li jinnota li l-miżuri rilevanti għandhom jippromwovu impjiegi ta' kwalità għolja;

50. Jirrimarka li l-NRRPs kollha approvati s'issa jindirizzaw l-isfidi soċjali u tal-impjiegi, inkluż permezz ta' miżuri għat-titjib tal-parteċipazzjoni fis-suq tax-xogħol, il-promozzjoni tat-titjib tal-ħiliet u t-taħriġ mill-ġdid ta' ħiliet u l-modernizzazzjoni tal-istituzzjonijiet u s-servizzi tas-suq tax-xogħol, kif ukoll tas-sistemi tal-ħarsien soċjali u tal-kura tas-saħħa; jiddispjaċih li xi Stati Membri għadhom lura fit-tisħiħ tad-dimensjoni soċjali tal-pjanijiet tagħhom;

51. Jissottolinja l-importanza ta' riformi u investimenti fir-reżiljenza tas-saħħa, ekonomika, soċjali u istituzzjonali biex jiżdiedu t-tħejjija għall-kriżijiet u l-kapaċità ta' rispons għall-kriżijiet, li jammontaw għal iktar minn 17 % tal-allokazzjonijiet totali tal-NRRPs, li jirrappreżentaw EUR 76 biljun; jenfasizza li skont il-Kummissjoni taħt dan il-pilastru tal-RRF, l-Istati Membri għandhom jimplimentaw 789 miżura marbuta ma' 1 900 stadju importanti u mira; jenfasizza li l-COVID-19 uriet l-importanza li tittejjeb ir-reżiljenza tal-istituzzjonijiet pubbliċi għax-xokkijiet;

52. Jinnota li l-NRRPs approvati jipprevedu nefqa fuq miżuri relatati mal-kura tas-saħħa ta' EUR 37 biljun, li tikkorrispondi għal 8 % tan-nefqa totali tal-NRRPs; josserva li l-ogħla kontribuzzjoni hija allokata għar-rinnovazzjoni u l-espansjoni ta' infrastruttura tal-isptar segwiti mit-tisħiħ tal-kura primarja u l-prevenzjoni, it-tranżizzjoni diġitali fil-kura tas-saħħa u l-kura fit-tul; jistenna li dawn il-miżuri relatati mas-saħħa jikkontribwixxu biex jiżdiedu l-kapaċità u r-reżiljenza tas-sistemi tal-kura tas-saħħa u t-tħejjija tagħhom għal kriżijiet futuri; jinsab imħasseb li ħafna Stati Membri ma inkludewx miżuri suffiċjenti biex il-kura tas-saħħa mentali ssir aċċessibbli u bi prezz raġonevoli għall-gruppi tal-etajiet kollha, u jenfasizza li s-saħħa mentali għandha tirrappreżenta parti integrali mill-irkupru soċjoekonomiku tal-UE mill-pandemija u mill-prijorità tas-saħħa fuq il-post tax-xogħol; jinsab imħasseb li xi Stati Membri ma inkludewx miżuri suffiċjenti biex jindirizzaw l-isfidi tal-kura tas-saħħa pubblika li ilhom jeżistu;

53. Josserva li l-modernizzazzjoni tal-amministrazzjoni pubblika għandha prominenza f'ħafna NRRPs b'investiment mistenni ta' madwar EUR 1,8 biljun fit-tisħiħ tal-amministrazzjoni pubblika; jisħaq li l-NRRPs jistgħu jikkontribwixxu bl-għan li jżidu l-kapaċità tal-amministrazzjonijiet pubbliċi biex jamministraw il-fondi Ewropej b'mod effettiv fil-livelli nazzjonali, reġjonali u lokali; jissottolinja li l-benefiċċji tar-riformi jmorru lil hinn mill-ispejjeż assoċjati tagħhom, u dan għandu jwassal għal impatti pożittivi konkreti fuq iċ-ċittadini;

54. Jinnota li l-NRRPs approvati jipprevedu nefqa ddedikata għat-tfal u ż-żgħażagħ, inklużi l-edukazzjoni u l-kura bikrija tat-tfal, il-qgħad fost iż-żgħażagħ u l-ħiliet, ta' EUR 49 biljun, li tikkorrispondi għal madwar 11,5 % tan-nefqa totali tal-NRRPs; jinnota li l-ammont jirrappreżenta l-ewwel pass biex jiġi żgurat li l-miżuri koordinati ddedikati għall-ġenerazzjoni li jmiss jiġu implimentati fis-27 Stat Membru kollha; huwa mħasseb li ħafna NRRPs ma jirriflettux kif xieraq l-ambizzjonijiet stabbiliti mill-Garanzija Ewropea għat-Tfal u li dawn jirriflettu parzjalment biss dawk tal-Garanzija għaż-Żgħażagħ imsaħħa; jiddeplora l-fatt li żewġ Stati Membri għażlu li ma jinkludux fil-pjanijiet tagħhom miżuri speċifikament iddedikati għat-tfal u ż-żgħażagħ iżda ppreferew jippreżentaw miżuri li jrawmu l-ħiliet u l-ħiliet diġitali għaċ-ċittadini kollha;

55. Josserva li kważi l-NRRPs kollha approvati fihom investiment fl-edukazzjoni diġitali, li jammonta għal madwar 30 % tal-infiq totali fuq l-edukazzjoni; jilqa' b'sodisfazzjon l-enfasi fuq il-modernizzazzjoni tas-sistemi edukattivi fl-Istati Membri;

56. Jinnota li b'kollox, s'issa, l-Istati Membri ressqu 228 miżura b'enfasi fuq l-appoġġ għat-tfal u ż-żgħażagħ; jinnota li 74 % tal-miżuri jiffukaw fuq l-edukazzjoni ġenerali, vokazzjonali u għolja u l-kapaċità tat-taħriġ, kif ukoll l-aċċessibbiltà, l-aċċessibbiltà tal-prezzijiet, il-kwalità u l-inklużività, inklużi d-diġitalizzazzjoni u l-infrastruttura; jinnota wkoll li 14 % tal-miżuri jittrattaw l-edukazzjoni u l-kura bikrija tat-tfal, it-tluq bikri mill-iskola u l-faqar tat-tfal; jinnota li 12 % tal-miżuri jiffukaw fuq il-ġlieda kontra l-qgħad fost iż-żgħażagħ permezz tal-ħolqien tal-impjiegi, ir-reklutaġġ, l-inċentivi għat-tranżizzjoni tal-impjiegi u l-appoġġ għal dawk li jaħdmu għal rashom; jenfasizza li l-Parlament talab lill-Istati Membri jiddedikaw tal-inqas 2 % tal-baġit ta' kull NRRP għall-kultura u 10 % għall-edukazzjoni; jinnota li 16-il Stat Membru inkludew miżuri relatati mal-kultura fl-NRRPs tagħhom; jemmen li l-Istati Membri setgħu użaw l-RRF aktar biex jappoġġaw dawk is-setturi;

57. Jitlob lill-Kummissjoni tkompli timmonitorja l-implimentazzjoni tas-sitt pilastri u tiżgura li d-data granulari tkun disponibbli fit-tabella ta' valutazzjoni tal-RRF; jitlob lill-Kummissjoni tiffaċilita metodi aktar reġjonali għall-monitoraġġ tal-implimentazzjoni permezz tat-tabella ta' valutazzjoni u jilqa' l-inizjattivi ta' monitoraġġ fil-livell tal-UE u dak nazzjonali li jsaħħu l-monitoraġġ tal-implimentazzjoni tal-RRF; jinnota b'mod pożittiv li diversi Stati Membri jipprovdu data fil-livell reġjonali u jistieden lill-Istati Membri l-oħra jipprovdu data fil-livell reġjonali;

58. Jissottolinja li l-RRF trid tintuża biex tissostitwixxi n-nefqa baġitarja nazzjonali rikorrenti, sakemm dan ma jkunx debitament iġġustifikat; jinnota li l-Kummissjoni approvat NRRPs biss biex tkopri l-ispejjeż inizjali tat-twaqqif u t-tnedija tar-riformi; ifakkar lill-Istati Membri li l-RRF trid tiġi implimentata b'mod li ma jdgħajjifx ir-responsabbiltà tagħhom għall-ġestjoni tal-finanzi pubbliċi; jistieden lill-Kummissjoni tipprovdi dettalji dwar il-valutazzjoni tal-konformità ma' dan il-prinċipju orizzontali u kwalunkwe ġustifikazzjoni relatata;

59. Jirrimarka li l-prinċipju ta' “la tagħmilx ħsara sinifikanti” ġie evalwat għal kull miżura mill-Kummissjoni f'konformità mal-gwida teknika tagħha; jenfasizza li l-applikazzjoni tal-kriterji ta' “la tagħmilx ħsara sinifikanti” kif żviluppati fin-nota ta' gwida tal-Kummissjoni trid tevita miżuri li jagħmlu ħsara lill-ambjent; jitlob lill-Kummissjoni tiżvela l-valutazzjonijiet sottomessi ta' “la tagħmilx ħsara sinifikanti” u jenfasizza li l-Kummissjoni għandha teżamina u timmonitorja bir-reqqa r-rispett sħiħ ta' dan il-prinċipju matul il-fażi ta' implimentazzjoni; jinnota li sabiex jikkonformaw mal-prinċipju, xi Stati Membri kellhom itejbu ċerti miżuri; jinnota li konformità mal-prinċipju ġabet magħha inkonsistenzi inizjali bejn ir-rekwiżiti tal-Kummissjoni u dawk tal-Bank Ewropew tal-Investiment u tal-Fond Ewropew tal-Investiment għall-pajjiżi li pprovdewlhom il-pakketti InvestEU mal-fondi tal-RRF, li setgħu wasslu għal dewmien fil-proċess tal-implimentazzjoni;

60. Josserva li maġġoranza kbira tal-NRRPs jinkludu taqsima speċifika li tispjega kif il-pjan jindirizza tħassib u sfidi relatati mal-ġeneru; jinnota li l-NRRPs fihom miżuri li jiffukaw fuq il-parteċipazzjoni tan-nisa fis-suq tax-xogħol u t-tnaqqis tad-differenza fil-pagi bejn il-ġeneri, iżda jesprimi diżappunt li naqsu milli jinkludu spjegazzjoni dedikata dwar kif il-pjan jindirizza tħassib u sfidi relatati mal-ġeneri; jissottolinja l-importanza ta' servizzi ta' kura pubblika ta' kwalità għolja biex itaffu l-piż tax-xogħol ta' kura mhux imħallas li bħalissa huwa kopert l-aktar minn nisa b'konsegwenzi negattivi fuq il-PDG; jitlob lill-Kummissjoni tipprovdi studju biex tivverifika sa liema punt il-Faċilità għall-Irkupru u r-Reżiljenza tikkontribwixxi għall-ħolqien ta' impjiegi f'setturi fejn ġeneru wieħed ikun rappreżentat b'mod predominanti u l-miżuri ta' akkumpanjament jikkontribwixxu b'mod suffiċjenti biex tiżdied il-preżenza tal-ġeneru l-inqas rappreżentat f'dawk is-setturi;

61. Jinnota li 20 Stat Membru jipprevedu proġetti transfruntiera fl-NRRPs tagħhom li jiffukaw l-aktar fuq l-infrastruttura, bħall-konnessjonijiet ferrovjarji jew tal-elettriku, l-idroġenu, it-teknoloġija quantum, il-konnettività 5G, il-kapaċitajiet tal-cloud u ċ-ċentri tal-innovazzjoni; jinsab diżappuntat li l-NRRPs ma inkludewx numru għoli ta' proġetti transfruntiera sabiex jissaħħu l-effett konsegwenzjali u jingħata kontribut lill-valur miżjud tal-UE; jinnota li 20 Stat Membru jipprevedu proġetti transfruntiera bħal Proġetti Importanti ta' Interess Ewropew Komuni fl-NRRPs tagħhom li jiffukaw l-aktar fuq l-infrastruttura; jistieden lill-Istati Membri jiċċaraw ir-rwol tal-partijiet ikkonċernati rilevanti fit-tnedija u l-implimentazzjoni tal-proġetti multinazzjonali, fejn rilevanti; jemmen li miżuri transfruntiera ulterjuri kellhom jiġu inklużi fl-NRRPs sabiex jissaħħaħ l-effett ta' tixrid tagħhom u tingħata spinta lill-valur miżjud tal-UE;

62. Jinnota, b'mod partikolari, l-importanza ta' proġetti transfruntiera relatati mat-trażmissjoni tal-enerġija fl-Istati Membri kollha; jemmen li fil-kuntest attwali, l-NRRPs kienu jibbenefikaw aktar minn aktar proġetti transfruntiera, b'mod partikolari fil-qasam tal-enerġija; jisħaq li dawn l-investimenti huma kruċjali għall-kisba tas-sovranità tal-enerġija u t-tranżizzjoni ekoloġika; jissottolinja li s-sitwazzjoni attwali turi kemm hija kruċjali d-diversifikazzjoni tas-sorsi tal-enerġija tal-UE u l-funzjonament xieraq tas-suq intern għall-elettriku bejn l-Istati Membri; jappella għat-titjib tal-interkonnessjoni tan-networks tal-enerġija Ewropej u għas-sinkronizzazzjoni sħiħa tal-grilji tal-enerġija madwar l-UE; jenfasizza, barra minn hekk, l-importanza li jiżdiedu l-isforzi biex tittejjeb l-effiċjenza enerġetika sabiex jiġi limitat it-tkabbir mistenni tad-domanda għall-elettriku;

63. Josserva li ebda Stat Membru ma ppropona li jittrasferixxi l-fondi strutturali lill-NRRP tiegħu, li żewġ Stati Membri biss qed jippjanaw li jipprovdu l-pakketti InvestEU tagħhom b'fondi tal-RRF u li erba’ Stati Membri biss biħsiebhom jinkorporaw l-ispejjeż tal-appoġġ tekniku fl-NRRPs tagħhom; jiddispjaċih li d-dispożizzjoni għat-trasferiment tal-fondi tal-RRF lill-kompartimenti nazzjonali ta' InvestEU ma ntużatx sal-potenzjal sħiħ tagħha; ifakkar li s-sinerġiji fost il-fondi differenti tal-UE huma essenzjali għal irkupru xieraq u r-reżiljenza konsolidata tal-Unjoni u jfakkar lill-Istati Membri li l-użu ta' din id-dispożizzjoni jikkontribwixxi għat-tisħiħ tas-sinerġiji;

64. Ifakkar li skont ir-Regolament dwar l-RRF, il-pjanijiet għall-irkupru u r-reżiljenza jridu jkunu konsistenti wkoll mal-informazzjoni inkluża mill-Istati Membri fil-Ftehimiet ta' Sħubija u fil-programmi operattivi taħt il-fondi tal-Unjoni; itenni li din id-dispożizzjoni mhijiex biss importanti biex jiġu evitati l-finanzjament doppju jew l-irduppjar tal-objettivi, iżda wkoll biex jiġi żgurat approċċ ikkoordinat u jiġu massimizzati l-benefiċċji tal-finanzjament tal-UE; jitlob li l-Kummissjoni tipprovdi analiżi dwar kif din il-koordinazzjoni tkun żgurata; jinnota li l-adozzjoni tal-NRRPs wasslet f'xi każijiet għal dewmien fl-adozzjoni tal-Ftehimiet ttal-Ftehimiet ta' Sħubija u huwa mħasseb dwar il-konsegwenzi ta' dan id-dewmien; jistieden lill-Kummissjoni u lill-Istati Membri jevitaw aktar dewmien fit-tħejjija u fl-adozzjoni tal-Ftehimiet ta' Sħubija u jitlob li dan id-dewmien jiġi indirizzat minnufih;

65. Jenfasizza li s-sinerġiji u l-koerenza bejn l-RRF u programmi oħra ta' finanzjament tal-Unjoni huma essenzjali sabiex jiġi żgurat irkupru xieraq u reżiljenza konsolidata tal-Unjoni; jistieden lill-Kummissjoni u lill-Istati Membri jrawmu sinerġiji bejn l-NRRPs u programmi oħra ta' finanzjament tal-Unjoni, b'mod partikolari l-Ftehimiet ta' Sħubija; jistaqsi kif il-Kummissjoni ħeġġet lill-Istati Membri biex irawmu sinerġiji mal-NRRPs ta' Stati Membri oħra;

66. Ifakkar lill-Istati Membri li l-NRRPS huma mistennija jikkontribwixxu biex jiġu indirizzati b'mod effettiv l-isfidi kollha, jew subsett sinifikanti minnhom, identifikati fir-rakkomandazzjonijiet speċifiċi għall-pajjiż, inklużi l-aspetti fiskali u r-rakkomandazzjonijiet li jsiru skont l-Artikolu 6 tar-Regolament (UE) Nru 1176/2011 ( 19 ) fejn xieraq, indirizzati lill-Istat Membru kkonċernat jew sfidi identifikati f'dokumenti rilevanti oħra adottati uffiċjalment mill-Kummissjoni fil-kuntest tas-Semestru Ewropew; jinnota l-valutazzjoni tal-Kummissjoni li l-NRRPs kollha jindirizzaw mill-inqas subsett sinifikanti tal-isfidi identifikati fir-rakkomandazzjonijiet tas-Semestru Ewropew rilevanti iżda li mhumiex indirizzati l-isfidi kollha;

67. Jirrikonoxxi l-impatt pożittiv tar-riformi fiskali meħtieġa fl-Istati Membri li huma inklużi f'xi pjanijiet nazzjonali, filwaqt li jiddeplora l-fatt li l-ebda wieħed mill-Istati Membri kkonċernati minn rakkomandazzjonijiet speċifiċi għall-pajjiz (CSR) dwar l-ippjanar aggressiv tat-taxxa, l-evitar tat-taxxa, l-evażjoni tat-taxxa u l-ħasil tal-flus ma indirizza dawk l-isfidi fl-NRRPs tagħhom;

68. Jistieden lill-Kummissjoni tevalwa b'mod adegwat l-ilħuq tal-istadji importanti u l-miri kollha, inklużi dawk relatati mar-rakkomandazzjonijiet speċifiċi għall-pajjiż (CSRs) fl-NRRPs fil-fażi ta' żborż tal-Faċilità u biex tnaqqas b'mod proporzjonali l-pagamenti, abbażi tal-importanza tal-objettivi u l-miri, jekk l-istadji importanti u l-miri miftiehma ma jintlaħqux b'mod sodisfaċenti, inkluż li ma jiġux jaqgħux lura għall-istadji importanti u l-miri miksuba qabel; barra minn hekk, jistieden lill-Kummissjoni, jekk ikun meħtieġ, tagħmel użu mid-dispożizzjonijiet tar-Regolament, biex tkun tista' tirkupra għotjiet jew titlob għal ħlas lura kmieni ta' self f'każ ta' ksur tal-obbligi tal-Istati Membri skont il-ftehimiet ta' finanzjament;

69. Jinnota li, skont il-valutazzjoni tal-Kummissjoni, l-Istati Membri kollha rċevew klassifikazzjoni A għal kważi l-kriterji kollha pprovduti fir-Regolament dwar l-RRF; ifakkar li, skont il-valutazzjoni tal-Kummissjoni, l-Istati Membri kollha rċevew klassifikazzjoni B għall-kriterji li jevalwaw jekk l-ispejjeż totali stmati tal-NRRPs humiex raġonevoli; jistieden lill-Kummissjoni tiżgura li l-ispejjeż ikunu plawżibbli u li qed issir analiżi xierqa tal-ispejjeż sabiex jiġu indirizzati l-frodi u l-korruzzjoni; iħeġġeġ lill-Kummissjoni tevalwa bir-reqqa t-twettiq sodisfaċenti tal-istadji importanti u tal-miri qabel taċċetta talbiet għal pagament, u tiżgura wkoll li l-istadji importanti u l-miri li nkisbu qabel ma treġġgħux lura;

Mekkaniżmi ta' trasparenza, monitoraġġ u kontroll

70. Jisħaq fuq l-importanza tat-trasparenza u l-ġestjoni proċedurali bla xkiel matul il-proċessi u l-prattika tal-akkwist; jappella, f'dan ir-rigward, biex l-Istati Membri jiżguraw ugwaljanza u ġustizzja, u b'mod partikolari aċċess għal kulħadd, inklużi intrapriżi mikro, żgħar u ta' daqs medju, fil-proċess tal-akkwist;

71. Iħeġġeġ lill-Istati Membri jniedu l-akkwist pubbliku għall-implimentazzjoni tal-miżuri fil-ħin sabiex jiżguraw it-tlestija tagħhom f'konformità mal-kalendarju tal-istadji importanti u l-miri;

72. Jisħaq li t-trasparenza hija fundamentali għal sistema ta' monitoraġġ b'saħħitha tal-NRRPs li tippermetti impenn pubbliku sinifikanti; itenni d-dispjaċir tiegħu li l-Kunsill irrifjuta l-ħolqien, bl-appoġġ tal-Parlament u tal-Kummissjoni, ta' pjattaforma online fejn il-benefiċjarji finali jiġu ppubbliċizzati; josserva, li min-natura tal-istrumenti, il-kontroll jiffoka fuq il-kisba tar-riżultati u fuq l-outputs minflok fuq il-verifiki tal-ispejjeż; jinnota li dan l-approċċ jista' jissimplifika l-implimentazzjoni u jikkontribwixxi għall-kisba tar-riżultat mixtieq; iwissi li, mingħajr monitoraġġ kif suppost, dan jista' jagħmel id-detezzjoni tal-abbuż tal-fondi tal-UE waħda aktar diffiċli; iħeġġeġ lill-Kummissjoni, madankollu, tieħu l-miżuri xierqa biex tiżgura l-identifikazzjoni bikrija ta' abbużi mill-fondi tal-UE; jistedinha timmonitorja b'mod rigoruż kwalunkwe okkorrenza possibbli ta' finanzjament doppju u, jekk tali okkorrenzi jiġu kkonfermati, tgħaddi għall-irkupru tal-fondi mingħajr dewmien;

73. Jistieden lill-Kummissjoni tinforma lill-awtorità baġitarja dwar l-użu tas-sistemi tal-IT stabbiliti mill-Kummissjoni għall-Istati Membri biex jirrapportaw l-informazzjoni rilevanti dwar l-implimentazzjoni tal-NRRPs;

74. Iħeġġeġ l-Istati Membri jiġbru u jirreġistraw data dwar ir-riċevituri u l-benefiċjarji finali tal-finanzjament tal-Unjoni f'format elettroniku standardizzat u interoperabbli u jużaw l-għodda unika għall-analiżi tad-data u għall-għoti ta' punti għar-riskju pprovduta mill-Kummissjoni; iħeġġeġ lill-Kummissjoni tinsisti fuq l-użu tas-sistema ta' monitoraġġ integrata u interoperabbli inkluża għodda unika għall-estrazzjoni tad-data u għall-valutazzjoni tar-riskju (ARACHNE) għall-infiq kollu tal-RRF, u tiżgura li ARACHNE tkun interoperabbli mas-software u s-settijiet tad-data rilevanti kollha biex il-piż amministrattiv jinżamm baxx kemm jista' jkun; barra minn hekk, itenni l-importanza li jiġu diġitalizzati r-rappurtar, il-monitoraġġ u l-verifiki kollha;

75. Ifakkar li l-Istati Membri għandhom jiġbru u jiżguraw l-aċċess tad-data dwar is-sid(ien) benefiċjarju(i) tar-riċevitur tal-fondi u l-benefiċjarji tal-programm u jtenni l-importanza li tiġi żgurata t-trasparenza tal-benefiċjarji finali, mingħajr ma jitqiegħed piż żejjed fuq ir-rappurtar; jistieden lill-Kummissjoni u lill-Istati Membri jippubblikaw data aġġornata perjodikament dwar il-benefiċjarji finali u dwar fondi trasferiti, għal raġunijiet ta' fiduċja pubblika u trasparenza; jitlob lill-Kummissjoni tistabbilixxi sistema integrata, interoperabbli u faċli biex tintuża li jkun fiha informazzjoni dwar il-proġetti kollha kofinanzjati mill-UE, il-benefiċjarji u s-sidien benefiċjarji, kuntratturi u sottokuntratturi u li tkun tista' taggrega l-ammonti kollha riċevuti mill-istess benefiċjarju jew minn sid benefiċjarju;

76. Ifakkar lill-Kummissjoni li fl-evalwazzjoni tal-NRRPs u tat-talbiet għal pagament, hija tista' tiġi megħjuna minn esperti u jistedinha tagħmel użu sħiħ minn din id-dispożizzjoni, fejn rilevanti, b'mod partikolari jekk ma jkollhiex il-kapaċità interna li tiskrutinizza bir-reqqa l-pjanijiet jew jekk intlaħqux l-istadji importanti u l-miri; iqajjem dubji dwar il-kapaċità suffiċjenti tal-Kunsill biex janalizza l-NRRPs kif suppost jew it-talbiet għal pagamenti u jitlob li jiġi żgurat li jiġu indirizzati b'mod adegwat;

77. Iħeġġeġ lill-Kummissjoni tiżgura li l-valutazzjoni tal-istadji importanti u l-miri miksuba mill-Istati Membri bħala parti mill-NRRPs tagħhom ikunu bbażati fuq valutazzjoni komprensiva u trasparenti tal-istadji importanti u l-miri fid-dimensjonijiet kollha tagħhom, b'mod partikolari l-kwalità tagħhom;

78. Ifakkar li l-Istati Membri huma meħtieġa jistabbilixxu sistemi robusti ta' kontroll u ta' verifika sabiex jiggarantixxu l-protezzjoni tal-interessi finanzjarji tal-Unjoni u biex jipprevjenu u jindirizzaw il-frodi, il-korruzzjoni u l-kunflitti ta' interess u jiżguraw it-trasparenza, u li l-Kummissjoni hija responsabbli biex tiżgura li dawn is-sistemi jkunu fis-seħħ u jiffunzjonaw bis-sħiħ qabel jiġu approvati l-ewwel pagamenti; ifakkar li l-pagamenti għandhom jiġu żborżati malli jintlaħqu l-istadji importanti u l-miri;

79. Jinnota li l-Kummissjoni tiddependi ħafna fuq l-Istati Membri biex jivverifikaw bir-reqqa l-implimentazzjoni tal-NRRP; iħeġġeġ lill-Kummissjoni tiżgura monitoraġġ, awditjar u infurzar effettiv tal-implimentazzjoni sħiħa ta' dawn ir-rekwiżiti u timmonitorja l-konformità kontinwa ma' kwalunkwe miżura bħal din matul iċ-ċiklu tal-ħajja kollu tal-Faċilità għall-Irkupru u r-Reżiljenza; jistieden lill-Kummissjoni tiżgura mekkaniżmu b'saħħtu għall-awditjar regolari tas-sistemi ta' kontroll tal-Istati Membri;

80. Itenni r-rwol importanti tal-Qorti Ewropea tal-Awdituri, l-Uffiċċju tal-Prosekutur Pubbliku Ewropew, l-Uffiċċju Ewropew Kontra l-Frodi, l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-Aġenzija tal-Unjoni Ewropea għall-Kooperazzjoni fil-Ġustizzja Kriminali u korpi u aġenziji rilevanti oħra tal-UE fl-appoġġ lill-Istati Membri u lill-Kummissjoni fil-protezzjoni tal-interessi finanzjarji tal-Unjoni matul l-implimentazzjoni tal-NGEU, u jistieden lil dawn l-istituzzjonijiet u l-korpi jagħmlu użu sħiħ mill-prerogattivi tagħhom skont ir-Regolament dwar l-RRF u leġiżlazzjoni rilevanti oħra biex jipprevjenu, jidentifikaw, jikkoreġu u jinvestigaw il-frodi, il-korruzzjoni u l-kunflitti ta’ interess sabiex jiskrutinizzaw bir-reqqa l-infiq kollu tal-RRF; ifakkar li dawk il-korpi u l-aġenziji tal-UE għandhom jingħataw ir-riżorsi adegwati biex iwettqu l-kompiti tagħhom; jistieden lill-Kummissjoni tikkoopera ma' dawn l-istituzzjonijiet u l-korpi u tiżgura li jkun hemm fis-seħħ kapaċitajiet ta' kontroll adegwati u li l-Istati Membri jagħtuhom aċċess sħiħ għall-informazzjoni rilevanti kollha biex jeżerċitaw il-prerogattivi tagħhom;

81. Jilqa' l-Forum dwar l-Infurzar tal-Liġi tal-NGEU kif ukoll l-Operazzjoni Sentinel, li b'mod kooperattiv għandu jgħin fil-prevenzjoni u fil-ġlieda kontra t-theddid kontra l-fondi tal-NGEU u, b'mod aktar wiesa', it-theddid kontra l-benessri finanzjarju tal-Unjoni, u jidentifika l-vulnerabbiltajiet fis-sistemi nazzjonali ta' allokazzjoni;

82. Itenni l-importanza li l-Kummissjoni twettaq monitoraġġ kontinwu, inkluż ex post , tan-nefqa tal-RRF, l-implimentazzjoni u l-ġestjoni tad-data, li tiżgura trasparenza sħiħa flimkien mal-Istati Membri sabiex tanalizza r-riżultati tal-RRF, u tidentifika u tindirizza kwalunkwe dgħufija f'dan ir-rigward;

83. Ifakkar li fil-qafas tal-proċedura ta' kwittanza lill-Kummissjoni, f'konformità mal-Artikolu 319 tat-TFUE, il-RRF għandha tkun soġġetta għal rappurtar skont ir-rappurtar finanzjarju u ta' rendikont integrat imsemmi fl-Artikolu 247 tar-Regolament Finanzjarju, u, b'mod partikolari, separatament fir-Rapport Annwali dwar il-Ġestjoni u l-Prestazzjoni;

Governanza, trasparenza u viżibbiltà tal-implimentazzjoni tal-RRF

84. Itenni r-rwol tal-Parlament fl-iskrutinju tal-implimentazzjoni tal-RRF, b'mod partikolari permezz ta' ħames dibattiti plenarji li saru fl-2021, żewġ riżoluzzjonijiet adottati, erba' Djalogi dwar l-Irkupru u r-Reżiljenza li saru mal-Kummissjoni fl-2021, 20 laqgħa tal-grupp ta' ħidma ddedikat dwar l-istrutinju tal-RRF, mistoqsijiet parlamentari, u l-fluss regolari ta' informazzjoni u talbiet ad hoc għal informazzjoni mill-Kummissjoni; ifakkar li l-Artikolu 25 tar-Regolament dwar l-RRF jitlob lill-Kummissjoni tittrażmetti d-dokumenti u l-informazzjoni rilevanti fl-istess ħin u b'termini ugwali kemm lill-Parlament Ewropew kif ukoll lill-Kunsill; jinnota l-bidu kajman tal-proċess xieraq tal-fluss tad-dokumenti u d-diffikultajiet li ltaqa' magħhom il-Parlament rigward l-aċċess għall-informazzjoni rċevuta mill-Kummissjoni u trażmessa mill-Istati Membri; jilqa' l-fatt li minn dak iż-żmien 'l hawn ġew stabbiliti proċeduri ta' komunikazzjoni aħjar u jitlob li jinżamm dan il-fluss ta' informazzjoni;

85. Jistieden lill-Kummissjoni ssegwi approċċ miftuħ, trasparenti u kostruttiv matul id-Djalogi dwar l-Irkupru u r-Reżiljenza u tosserva d-dispożizzjoni tal-Artikolu 26(1) tar-Regolament dwar l-RRF fir-rigward tal-interazzjonijiet regolari mal-Parlament; ifakkar li l-kooperazzjoni interistituzzjonali stabbilita permezz tal-RRF għandha ssir standard minimu fil-programmi kollha ta' finanzjament;

86. Jistieden lill-parlamenti nazzjonali u lill-partijiet ikkonċernati rilevanti, f'konformità mal-oqfsa legali nazzjonali, isegwu l-eżempju tal-Parlament u jiskrutinizzaw l-implimentazzjoni tal-NRRPs tagħhom b'mod miftuħ, trasparenti u demokratiku;

87. Jiddispjaċih li fl-Istati Membri kollha, l-awtoritajiet lokali u reġjonali, l-organizzazzjonijiet tas-soċjetà ċivili, is-sħab soċjali, l-akkademja jew partijiet ikkonċernati rilevanti oħra ma kinux involuti biżżejjed, fit-tfassil u fl-implimentazzjoni tal-NRRPs, f'konformità mal-qafas legali nazzjonali, u jappella għall-involviment tagħhom ibbażat fuq prinċipji ċari u trasparenti, fl-implimentazzjoni tal-NRRPs sal-limitu massimu possibbli skont il-leġiżlazzjoni nazzjonali;

88. Ifakkar li l-awtoritajiet lokali u reġjonali, l-organizzazzjonijiet tas-soċjetà ċivili, is-sħab soċjali u l-partijiet ikkonċernati rilevanti l-oħra huma fuq quddiem nett fl-implimentazzjoni lokali tal-NRRPs u jfakkar lill-Kummissjoni u lill-Istati Membri li l-involviment u l-koordinazzjoni xierqa mal-awtoritajiet lokali u reġjonali, l-organizzazzjonijiet tas-soċjetà ċivili, is-sħab soċjali, u partijiet ikkonċernati rilevanti oħra fl-implimentazzjoni u l-monitoraġġ tal-pjanijiet huma deċiżivi għas-suċċess tal-irkupru fl-Unjoni u huwa essenzjali għall-effikaċja u s-sjieda wiesa' tal-NRRPs; jistieden lill-Kummissjoni tesplora modi biex tistabbilixxi djalogu mar-rappreżentanti fil-livell tal-UE tal-partijiet ikkonċernati rilevanti tal-RRF;

89. Jistieden lill-Istati Membri jiżguraw ċarezza fid-distribuzzjoni ta' responsabbiltajiet u sistemi ta' ġestjoni adegwati tal-fondi tal-RRF biex iqisu l-ħtiġijiet speċifiċi taċ-ċittadini fil-livelli reġjonali u lokali, filwaqt li jirrispettaw il-prinċipji tan-nondiskriminazzjoni u t-trattament ugwali; ifakkar li l-implimentazzjoni tal-miżuri tal-NRRPs għandha tirrispetta l-liġijiet rilevanti kollha f'konformità mal-oqfsa legali nazzjonali;

90. Jistenna li r-rapport ta' rieżami dwar l-implimentazzjoni tal-RRF imħejji mill-Kummissjoni jipprovdi data u analiżi estensivi dwar il-kontribuzzjonijiet tal-NRRPs għall-implimentazzjoni tal-Pilastru Ewropew tad-Drittijiet Soċjali, inkluż l-impatt tal-NRRPs fuq il-ġeneri u l-kontribut effettiv tagħhom għall-ugwaljanza bejn il-ġeneri, kif ukoll l-appoġġ għall-SMEs u l-awtonomija strateġika;

91. Jistieden lill-Kummissjoni tivvaluta jekk il-miri ta' nfiq speċifikati legalment ta' 37 % ta' nfiq ekoloġiku u ta' 20 % ta' nfiq diġitali x'aktarx jintlaħqu kif ippjanat matul il-fażi ta' implimentazzjoni tal-RRF u, fejn rilevanti, tappella lill-Istati Membri jieħdu l-passi meqjusa neċessarji biex tikseb dawk il-miri fejn huma jantiċipaw li jistgħu ma jintlaħqux, bl-appoġġ tal-Kummissjoni meta mitqies neċessarju;

92. Jistenna li r-rapport ta' rieżami dwar l-implimentazzjoni tal-RRF imħejji mill-Kummissjoni jipprovdi informazzjoni dwar l-ostakli, fejn rilevanti, li jipprevjenu l-implimentazzjoni adegwata tal-NRRPs;

93. Jilqa' t-tnedija f'Diċembru 2021 tat-tabella ta' valutazzjoni tal-irkupru u r-reżiljenza, li se tippermetti lil kull ċittadin jimmonitorja l-implimentazzjoni tal-RRF; jinnota li, f'konformità mal-att delegat dwar l-indikaturi komuni, l-Istati Membri jeħtiġilhom jirrappurtaw dwar diversi indikaturi, inkluż għall-implimentazzjoni tal-Pilastru Ewropew tad-Drittijiet Soċjali u l-SMEs appoġġati; jistieden lill-Kummissjoni ttejjeb u ssaħħaħ il-kapaċitajiet tat-tabella ta' valutazzjoni biex tiżgura livell għoli ta' viżibbiltà u responsabbiltà għall-RRF; jilqa' l-fatt li t-tabella ta' valutazzjoni fiha data diżaggregata skont il-ġeneri għal indikaturi espressi bħala għadd ta' persuni;

94. Iħeġġeġ lill-Kummissjoni tinforza d-dispożizzjoni li l-Istati Membri għandhom jipprovdu d-data meħtieġa biex jirrapportaw dwar il-progress fir-rigward tas-sitt pilastri tar-Regolament dwar l-RRF u b'hekk jippermettu lil kull ċittadin jimmonitorja l-implimentazzjoni tal-RRF; jiddeplora l-fatt li, madankollu, l-Istati Membri ma kinux lesti jipprovdu aktar data granulari biex tiddaħħal fit-tabella ta' valutazzjoni tal-irkupru u tar-reżiljenza; jinnota li aktar data granulari kienet tippermetti liċ-ċittadini jżommu aħjar lill-gvernijiet tagħhom responsabbli;

95. Jenfasizza li wieħed mill-għanijiet tar-Regolament dwar l-RRF huwa li jikkontribwixxi għall-kisba tal-objettivi soċjali tal-UE u jenfasizza l-importanza li jkun hemm metodoloġiji fis-seħħ li juru l-progress tal-implimentazzjoni tiegħu u kif dan jikkontribwixxi għall-Pilastru Ewropew tad-Drittijiet Soċjali; jinsab imħasseb dwar il-fatt li l-att delegat dwar in-nefqa soċjali u t-tabella ta' valutazzjoni tar-reżiljenza mhux se jkun biżżejjed biex jiġu segwiti u rrappurtati d-dimensjonijiet u l-impatti soċjali u tal-ġeneru tal-RRF; jistieden lill-Kummissjoni tirrifletti aħjar it-traċċar tal-implimentazzjoni tal-20 prinċipju tal-Pilastru Ewropew tad-Drittijiet Soċjali permezz ta' indikaturi soċjali u tal-ġeneru komplementari inklużi fl-analiżi tematika tat-tabella ta' valutazzjoni;

96. Jistieden lill-Kummissjoni tippreżenta indikaturi komplementari inklużi fl-analiżi tematika tat-tabella ta' valutazzjoni biex tittraċċa l-prestazzjoni tal-Istati Membri dwar il-bijodiversità u l-koeżjoni u l-kompetittività;

97. Ifakkar li skont ir-Regolament dwar l-RRF, il-Kummissjoni jeħtiġilha timplimenta azzjonijiet ta' informazzjoni u komunikazzjoni relatati mal-Faċilità; iħeġġeġ lill-Kummissjoni, permezz tal-uffiċċji ta' rappreżentanza tagħha fl-Istati Membri u f'kooperazzjoni mal-Uffiċċji ta' Kollegament tal-Parlament Ewropew fl-Istati Membri, biex tniedi avvenimenti fl-Istati Membri li jippromwovu t-tabella ta' valutazzjoni u tippreżenta l-analiżijiet differenti mwettqa mill-Kummissjoni, inkluż fuq is-sitt pilastri; iħeġġeġ lill-Kummissjoni tippubblika analiżi dettaljata dwar l-effetti pożittivi tal-RRF billi tenfasizza l-prattiki tajbin fl-implimentazzjoni tal-NRRPs nazzjonali u r-rakkomandazzjonijiet biex jingħelbu l-ostakli għall-implimentazzjoni u jittejjeb l-użu effettiv tal-fondi;

98. Jinnota li l-amministrazzjonijiet pubbliċi nazzjonali qed jiffaċċjaw sfida konsiderevoli biex jassorbu l-finanzjament kollu tal-RRF fi spazju tant qasir ta' żmien; iħeġġeġ lill-Kummissjoni tappoġġa b'mod attiv lill-Istati Membri biex jassorbu dawk il-fondi, sabiex il-fondi tal-RRF jintefqu b'suċċess madwar l-Unjoni;

99. Jibqa' impenjat u għandu l-intenzjoni li jagħmel użu sħiħ mill-firxa ta' possibbiltajiet offruti mir-Regolament dwar l-RRF biex jivvaluta, jiskrutinizzaw u jippromwovi l-RRF, inkluż permezz ta' avvenimenti u attivitajiet inkluż fil-livell lokali, reġjonali u nazzjonali;

100. Jilqa' l-inizjattiva tal-Ombudsman tal-UE li tħejji prinċipji ta' prattika tajba għal trasparenza tal-gvern fl-użu tal-fondi għall-irkupru;

101. Jinnota li l-NRRPs tal-Istati Membri jirrappurtaw dwar l-istrateġiji ta' komunikazzjoni tagħhom; jiddeplora, madankollu, il-fatt li mingħajr standard ċar, tali kampanji ta' komunikazzjoni huma previsti li jkunu differenti ħafna, u b'hekk jillimitaw il-viżibbiltà tal-RRF u tal-finanzjament kumplessiv tal-UE; jilqa' l-fatt li l-biċċa l-kbira tal-Istati Membri segwew ir-rakkomandazzjonijiet tal-Kummissjoni billi fasslu siti web speċifiċi fejn tintwera informazzjoni relatata mal-RRF, iżda jiddispjaċih dwar il-fatt li hemm differenzi kbar fid-dettalji tal-informazzjoni li ġiet ippubblikata dwarhom;

102. Jappella li jkun hemm aktar armonizzazzjoni tal-informazzjoni disponibbli għaċ-ċittadini dwar l-implimentazzjoni nazzjonali u dwar l-istrateġiji ta' komunikazzjoni nazzjonali relatati mal-RRF sabiex jitrawmu t-trasparenza u r-responsabbiltà, u b'hekk tissaħħaħ is-sjieda tal-implimentazzjoni; jistieden lill-Kummissjoni tirrakkomanda approċċ u standard armonizzati biex tintwera informazzjoni dwar l-implimentazzjoni tal-RRF fil-livell nazzjonali/reġjonali, u titlob lill-Istati Membri jaderixxu ma' dan l-istandard jew jispjegaw id-devjazzjonijiet minnu;

Lezzjonijiet miksuba mill-RRF sa issa

103. Itenni l-importanza ta' implimentazzjoni b'suċċess tal-RRF mill-Istati Membri sabiex jiġi żgurat l-impatt fit-tul fuq l-ekonomija u s-soċjetà tal-UE; jenfasizza li r-rieżami tal-qafas ta' governanza ekonomika tal-UE se jkun l-opportunità li jittieħdu tagħlimiet mis-suċċessi iżda wkoll min-nuqqasijiet tal-RFF; iħeġġeġ lill-Kummissjoni tesplora u tippreżenta xenarji differenti dwar kif it-tagħlimiet meħuda mit-tfassil u mill-implimentazzjoni tal-RRF jistgħu jispiraw ir-rieżami tal-qafas ta' governanza makroekonomika tal-UE, b'mod partikolari fir-rigward tal-kisba ta' aktar trasparenza, demokrazija, involviment, koordinazzjoni u sorveljanza;

104. Jissottolinja li l-RRF uriet l-importanza ta' involviment qawwi tal-Parlament Ewropew, flimkien mal-Kunsill, fid-definizzjoni tal-prijoritajiet komuni tal-UE, ir-rispons għall-isfidi l-ġodda u t-tfassil ta' linji gwida politiċi u mekkaniżmi ta' governanza sottostanti, kif ukoll fl-iskrutinju tal-implimentazzjoni għal sjieda Ewropea b'saħħitha; jafferma mill-ġdid li l-Parlament għandu jkun fuq l-istess livell tal-Kunsill fl-iskrutinju tal-implimentazzjoni tal-Faċilità u jistieden lill-Kummissjoni tiżgura li t-trattament ugwali għaż-żewġ istituzzjonijiet jiġi applikat f'inizjattivi futuri tal-UE; jenfasizza l-importanza tal-atti delegati fit-tisħiħ tar-responsabbiltà demokratika u l-leġittimità tal-proċess;

105. Jinnota b'mod pożittiv li l-appoġġ tal-UE, ipprovdut għal riformi u investimenti fil-forma ta' pakketti flimkien ma' inċentivi, kellu rwol strumentali fit-tisħiħ tas-sjieda nazzjonali tal-RRF u tas-Semestru Ewropew abbażi ta' prijoritajiet komuni tal-UE; barra minn hekk, jenfasizza li djalogi soċjali u territorjali sinifikanti b'livell għoli ta' involviment tal-awtoritajiet lokali u reġjonali, is-sħab soċjali u l-organizzazzjonijiet tas-soċjetà ċivili, fi ħdan il-qafas legali nazzjonali, huma essenzjali għas-sjieda nazzjonali, l-implimentazzjoni b'suċċess u r-responsabbiltà demokratika u li dawn għandhom jissaħħu u jiġu applikati b'mod aktar diliġenti u jistgħu jispiraw inizjattivi u mekkaniżmi futuri fl-UE u fl-Istati Membri tagħha;

106. Jirrikonoxxi, abbażi tal-eżempju tajjeb tal-Faċilità għall-Irkupru u r-Reżiljenza, bħala parti mill-NGEU, il-valur miżjud qawwi ta' rispons komuni, modern u effettiv tal-UE li jista' jiġi mobilizzat malajr biex ilaħħaq ma' kriżijiet u sfidi ġodda;

107. Jistieden lill-Kummissjoni tikkunsidra bis-sħiħ il-fehmiet tal-Parlament fir-rapport ta' rieżami li ġej dwar l-implimentazzjoni tal-RRF, li l-Kummissjoni għandha tippreżenta lill-Parlament u lill-Kunsill sal-31 ta' Lulju 2022; jistieden lill-Kummissjoni tqis ukoll il-kontribut tal-partijiet ikkonċernati rilevanti kollha f'dak ir-rapport;

o

o o

108. Jagħti istruzzjonijiet lill-President tiegħu sabiex tgħaddi din ir-riżoluzzjoni lill-Kunsill, lill-Kummissjoni, lill-Qorti Ewropea tal-Awdituri, lill-Kumitat Ekonomiku u Soċjali Ewropew, lill-Kumitat tar-Reġjuni u lill-gvernijiet u lill-parlamenti tal-Istati Membri;

(1) ĠU L 57, 18.2.2021, p. 17.

(2) ĠU L 433 I, 22.12.2020, p. 1.

(3) ĠU C 15, 12.1.2022, p. 184.

(4) ĠU C 67, 8.2.2022, p. 90.

(5) Testi adottati, P9_TA(2022)0121.

(6) Test adottat, P9_TA(2022)0219.

(7) Testi adottati, P9_TA(2022)0240

(8) ĠU L 429, 1.12.2021, p. 83.

(9) ĠU L 429, 1.12.2021, p. 79.

(10) ĠU C 155, 30.4.2021, p. 45.

(11) ĠU C 97, 28.2.2022, p. 21.

(12) Testi adottati, P9_TA(2022)0074.

(13) Testi adottati, P9_TA(2022)0204.

(14) https://ec.europa.eu/economy_finance/recovery-and-resilience-scoreboard/

(15) https://www.europarl.europa.eu/thinktank/mt/research/advanced-search?textualSearch=RRF&startDate=01%2F07%2F2019&endDate=&firstCameToPage=false

(16) Parlament Ewropew, Direttorat Ġenerali għall-Politiki Interni, Dipartiment Tematiku għad-Drittijiet taċ-Ċittadini u l-Affarijiet Kostituzzjonali, COVID-19 and its economic impact on women and women's poverty – Insights from 5 European Countries (Il-COVID-19 u l-impatt ekonomiku tagħha fuq in-nisa u l-faqar fost in-nisa – informazzjoni intuwittiva minn 5 Pajjiżi Ewropej), Mejju 2021. https://www.europarl.europa.eu/RegData/etudes/STUD/2021/693183/IPOL_STU(2021)693183_EN.pdf

(17) Eurochild, Growing up in lockdown: Europe's children in the age of COVID-19 (Dawk li kibru matul il-lockdown: it-tfal tal-Ewropa fl-era tal-COVID-19), 17 ta' Novembru 2020. https://www.eurochild.org/resource/growing-up-in-lockdown-europes-children-in-the-age-of-covid-19/

(18) Ir-Regolament (UE) 2018/1999 tal-Parlament Ewropew u tal-Kunsill tal-11 ta’ Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (ĠU L 328, 21.12.2018, p. 1).

(19) Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25).